Yhdistyneiden Kansakuntien Euroopan talouskomission (UN/ECE) sääntö nro 39 - Ajoneuvojen yhdenmukaiset hyväksymisvaatimukset, jotka koskevat nopeusmittarilaitteistoja ja niiden asennusta(1)

1. SOVELTAMISALA

Tämä sääntö koskee L-, M- ja N-luokan ajoneuvojen hyväksyntää(2).

2. MÄÄRITELMÄT

Tässä säännössä

2.1 "Ajoneuvon hyväksyntä" tarkoittaa ajoneuvotyypin hyväksyntää nopeusmittarilaitteiston ja sen asennuksen osalta.

2.2 "Ajoneuvon tyyppi nopeusmittarin kannalta" tarkoittaa ajoneuvoja, joissa ei keskenään ole oleellisia eroja, mutta eroja on erityisesti seuraavissa seikoissa:

2.2.1 normaalisti käytettävien renkaiden valikoimasta valittujen renkaiden kokomääreet;

2.2.2 kokonaisvälityssuhde nopeusmittariin, mukaan lukien mahdolliset alennusvaihteet;

2.2.3 nopeusmittarin tyyppi, jota kuvaavat seuraavat ominaisuudet:

2.2.3.1 nopeusmittarin mittausmekanismin toleranssit;

2.2.3.2 nopeusmittarin tekninen vakio;

2.2.3.3 näytettävä nopeusalue.

2.3 "Normaalisti käytettävät renkaat" tarkoittaa valmistajan kyseiselle ajoneuvotyypille tarjoamia rengastyyppejä; lumirenkaita ei pidetä normaalisti käytettävinä renkaina;

2.4 "Normaali käyttöpaine" tarkoittaa ajoneuvon valmistajan ilmoittamaa kylmien renkaiden ilmanpainetta lisättynä 0,2 barilla;

2.5 "Nopeusmittari" tarkoittaa sitä nopeusmittarilaitteiston osaa, josta kuljettaja näkee ajoneuvon nopeuden kullakin hetkellä(3);

2.5.1 "Nopeusmittarin mittausmekanismin toleranssit" tarkoittavat itse nopeusmittarilaitteen tarkkuutta ilmaistuna näytetyn nopeuden ylä- ja alarajoina eri nopeuksilla;

2.5.2 "Nopeusmittarin tekninen vakio" tarkoittaa mittariin minuutissa syötettyjen kierrosten tai pulssien lukumäärän ja näytetyn nopeuden suhdetta;

2.6 "Kuormaamaton ajoneuvo" tarkoittaa ajokunnossa olevaa ajoneuvoa, jossa on poltto-, jäähdytys- ja voiteluaineet, työkalut ja varapyörä (mikäli ajoneuvon valmistaja toimittaa sellaisen vakiovarusteena) sekä 75 kg painava kuljettaja, mutta ei apukuljettajaa, valinnaisia varusteita tai kuormaa.

3. HYVÄKSYNNÄN HAKEMINEN

3.1 Ajoneuvotyypin hyväksyntää nopeusmittarilaitteiston ja sen asennuksen osalta hakee valmistaja tai tämän asianmukaisesti valtuuttama edustaja.

3.2 Hakemukseen on liitettävä kolmena kappaleena seuraavat asiakirjat sekä seuraavat tiedot:

3.2.1 ajoneuvotyypin kuvaus edellä 2.2, 2.3, 2.4 ja 2.5 kohdissa mainittujen seikkojen osalta; ajoneuvotyyppi on määriteltävä.

3.3 Hyväksyntätestien suorittamisesta vastaavalle tekniselle tutkimuslaitokselle on toimitettava hyväksyttävää ajoneuvotyyppiä edustava kuormaamaton ajoneuvo.

3.4 Toimivaltaisen viranomaisen on ennen tyyppihyväksynnän myöntämistä todennettava, että on huolehdittu tyydyttävästi järjestelyistä, joiden avulla tuotannon vaatimustenmukaisuuden tehokas valvonta voidaan varmistaa.

4. HYVÄKSYNTÄ

4.1 Mikäli tämän säännön nojalla hyväksyttäväksi toimitettu ajoneuvotyyppi täyttää tämän säännön määräykset nopeusmittarilaitteiston ja sen asennuksen osalta, kyseiselle ajoneuvotyypille myönnetään hyväksyntä.

4.2 Kullekin hyväksytylle tyypille annetaan hyväksyntänumero. Sen kaksi ensimmäistä numeroa ilmaisevat viimeisimmän sääntöön sisällytetyn muutossarjan hyväksynnän myöntämishetkellä. Sama sopimuspuoli ei saa antaa samaa numeroa toiselle ajoneuvotyypille, jota tämän säännön 6 kohta koskee.

4.3 Tätä sääntöä soveltaville sopimuspuolille on ilmoitettava tähän sääntöön perustuvasta ajoneuvotyypin hyväksynnästä tai hyväksynnän epäämisestä tämän säännön liitteessä 1 esitetyn mallin mukaisella lomakkeella, johon liitetään hakijan hyväksyntää varten toimittamat piirustukset asennuksesta enintään A4-kokoisena (210 × 297 mm) tai siihen kokoon taitettuna ja asianmukaisessa mittakaavassa.

4.4 Jokaiseen tämän säännön nojalla hyväksytyn ajoneuvotyypin kanssa yhdenmukaiseen ajoneuvoon on kiinnitettävä näkyvään ja helppopääsyiseen paikkaan hyväksyntäkaavakkeen mukainen kansainvälinen hyväksyntämerkki, joka koostuu seuraavista elementeistä:

4.4.1 ympyrän sisällä olevasta E-kirjaimesta, jota seuraa hyväksynnän myöntäneen maan tunnusnumero(4);

4.4.2 tämän säännön numerosta, jota seuraa R-kirjain, viiva ja 4.4.1 kohdassa tarkoitetun ympyrän oikealla puolella oleva hyväksyntänumero.

4.5 Edellä 4.4.1 kohdassa määriteltyä symbolia ei tarvitse toistaa, jos ajoneuvo vastaa ajoneuvoa, joka on tyyppihyväksytty yhden tai useamman sopimukseen sisältyvän muun säännön perusteella maassa, joka on myöntänyt hyväksynnän tämän säännön perusteella; tällöin kaikkien niiden sääntöjen lisänumerot ja -symbolit, joiden perusteella on myönnetty hyväksyntä maassa, joka on myöntänyt hyväksynnän tämän säännön perusteella, on sijoitettava pystysarakkeisiin 4.4.1 kohdassa määritellyn symbolin oikealle puolelle.

4.6 Hyväksyntämerkin on oltava selvästi luettavissa ja pysyvä.

4.7 Hyväksyntämerkki on sijoitettava valmistajan kiinnittämään ajoneuvon arvokilpeen tai sen lähelle.

4.8 Tämän säännön liitteessä 2 annetaan esimerkkejä hyväksyntämerkin sijoittamisesta.

5. VAATIMUKSET

5.1 Nopeusmittarin näyttö on sijoitettava kuljettajan näkökenttään, ja sen on oltava helposti luettavissa sekä päivällä että yöllä. Näytettävän nopeusalueen on oltava niin laaja, että se sisältää valmistajan ilmoittaman kyseisen ajoneuvotyypin suurimman nopeuden.

5.1.1 Luokkiin M, N, L3, L4 ja L5 kuuluviin ajoneuvoihin tarkoitettujen nopeusmittarien näytön asteikon jakoväli on oltava 1, 2, 5 tai 10 km/t. Nopeuden numeroarvot on merkittävä näytölle seuraavasti: jos suurin näytöllä oleva nopeus ei ylitä 200 kilometriä tunnissa, nopeusarvot on näytettävä enintään 20 km/t välein. Jos suurin näytöllä oleva nopeus ylittää 200 kilometriä tunnissa, arvot on merkittävä enintään 30 km/t välein. Nopeuslukemia ei tarvitse merkitä tasavälein.

5.1.2 Valmistettaessa ajoneuvoja myytäväksi maassa, jossa käytetään anglosaksista mittajärjestelmää, nopeusmittariin on merkittävä lukemat myös maileina tunnissa (mph); jakovälien on oltava 1, 2, 5 tai 10 mailia tunnissa. Nopeuslukemat on merkittävä mittaritauluun välein, jotka eivät ylitä 20 mailia tunnissa ja jotka alkavat lukemasta 10 tai 20 mailia tunnissa. Nopeuslukemia ei tarvitse merkitä tasavälein.

5.1.3 Luokkiin L1 (mopot) ja L2 kuuluviin ajoneuvoihin tarkoitettujen nopeusmittarien näytön asteikko ei saa ulottua suurempaan lukemaan kuin 80 km/t. Jakovälin on oltava 1, 2, 5 tai 10 km/t, ja lukemien väli ei saa olla suurempi kuin 10 km/t. Nopeuslukemia ei tarvitse merkitä tasavälein.

5.1.4 Valmistettaessa luokkiin M, N, L3, L4 ja L5 kuuluvia ajoneuvoja myytäväksi maassa, jossa käytetään anglosaksista mittajärjestelmää, nopeusmittariin on merkittävä lukemat myös maileina tunnissa (mph); jakovälien on oltava 1, 2, 5 tai 10 mailia tunnissa. Nopeuslukemat on merkittävä mittaritauluun välein, jotka eivät ylitä 20 mailia tunnissa ja jotka alkavat lukemasta 10 tai 20 mailia tunnissa. Nopeuslukemia ei tarvitse merkitä tasavälein.

5.2 Nopeusmittarilaitteiston tarkkuus on testattava seuraavan menettelyn mukaisesti:

5.2.1 Renkaiden on oltava normaalisti käytettävää tyyppiä, kuten tämän säännön 2.3 kohdassa on määritelty. Jokainen nopeusmittarityyppi, jota valmistaja aikoo ajoneuvoihin asentaa, on testattava;

5.2.2 Testi tehdään kuormaamattomalle ajoneuvolle. Lisäpainoa voi olla mukana mittaustarkoituksessa. Ajoneuvon paino ja sen jakautuminen eri akseleille on merkittävä hyväksymisilmoitukseen (ks. Liite 1, 6 kohta);

5.2.3 Nopeusmittarin lämpötilan on oltava 23 °C ± 5 °C;

5.2.4 Jokaisen testin aikana renkaissa on oltava 2.4 kohdassa määritelty normaali käyttöpaine.

5.2.5 Ajoneuvo on testattava seuraavilla nopeuksilla:

>TAULUKON PAIKKA>

5.2.6 ajoneuvon todellisen nopeuden mittaamiseen käytettävän laitteen tarkkuuden on oltava vähintään ± 0,5 %.

5.2.6.1 käytettävän testiradan on oltava kuiva ja tasainen, ja siinä on oltava riittävä kitka;

5.2.6.2 mikäli testissä käytetään dynamometriä, sen rullan halkaisijan on oltava vähintään 0,4 m;

5.3 Näytettävä nopeus ei saa olla pienempi kuin ajoneuvon todellinen nopeus. Edellä 5.2.5 kohdassa esitetyillä testinopeuksilla näytettävän nopeuden (V1) ja todellisen nopeuden (V2) on täytettävä seuraava ehto:

>VIITTAUS KAAVIOON>

6. AJONEUVOTYYPIN MUUTOKSET

6.1 Ajoneuvotyyppiin mahdollisesti tehtävistä muutoksista on ilmoitettava sille hallinnolliselle yksikölle, joka on hyväksynyt kyseisen ajoneuvotyypin. Hallinnollinen yksikkö voi tämän jälkeen:

6.1.1 katsoa, ettei tehdyillä muutoksilla todennäköisesti ole havaittavaa kielteistä vaikutusta ja että ajoneuvo joka tapauksessa edelleen täyttää vaatimukset, tai

6.1.2 vaatia uuden testausselosteen testien suorittamisesta vastaavalta tekniseltä tutkimuslaitokselta.

6.2 Hyväksynnän vahvistus tai epääminen, jossa on mukana tiedot muutoksista, annetaan tiedoksi edellä olevan 4.3 kohdan mukaisella menettelyllä tätä sääntöä soveltaville sopimuksen sopimuspuolille.

7. TUOTANNON VAATIMUSTENMUKAISUUS

7.1 Tuotannon vaatimustenmukaisuuden testausmenettelyjen on vastattava sopimuksen lisäyksessä 2 (E/ECE/324-E/ECE/TRANS/505/Rev. 2) vahvistettuja menettelyjä, ja seuraavassa esitettyjen vaatimusten on täytyttävä.

7.2 Kaikki tämän säännön mukaisesti hyväksyttävät ajoneuvot on valmistettava siten, että ne vastaavat tyyppiä, joka on hyväksytty tämän säännön asianmukaisten osien vaatimukset täyttävänä.

7.3 Jokaiselle ajoneuvotyypille tehdään riittävästi tarkastuksia, jotka koskevat nopeusmittarilaitteistoa ja sen asennusta; erityisesti kullekin ajoneuvotyypille tehdään vähintään tämän säännön liitteessä 3 määrätyt testit.

7.4 Tyyppihyväksynnän myöntänyt viranomainen saa milloin tahansa tarkastaa kussakin tuotantoyksikössä sovellettavat vaatimustenmukaisuuden valvontamenetelmät. Tällaisia varmennuksia tehdään tavallisesti kerran kahdessa vuodessa.

7.5 Jos 7.4 kohdan nojalla tehdyissä varmennuksissa ja tarkastuksissa saadaan epätyydyttäviä tuloksia, toimivaltaisen virnaomaisen on varmistettava, että on tehty kaikki vaadittava vaatimustenmukaisuuden palauttamiseksi mahdollisimman pian.

8. TUOTANNON VAATIMUSTENVASTAISUUDEN SEURAAMUKSET

8.1 Ajoneuvotyypille tämän säännön nojalla myönnetty hyväksyntä voidaan peruuttaa, jos edellä 7.1 kohdassa esitettyä vaatimusta ei täytetä tai jos ajoneuvot eivät ole läpäisseet edellä 7 kohdassa esitettyjä tarkastuksia.

8.2 Jos tätä sääntöä soveltava sopimuksen sopimuspuoli peruuttaa aiemmin myöntämänsä hyväksynnän, sen on ilmoitettava tästä muille tätä sääntöä soveltaville sopimuksen sopimuspuolille tämän säännön liitteessä 1 esitetyn mallin mukaisella lomakkeella.

9. HYVÄKSYNTÄTESTEISTÄ VASTAAVIEN TEKNISTEN TUTKIMUSLAITOSTEN SEKÄ HALLINNOLLISTEN YKSIKÖIDEN NIMET JA OSOITTEET

Tätä sääntöä soveltavien sopimuksen sopimuspuolien on ilmoitettava Yhdistyneiden Kansakuntien sihteeristölle hyväksyntätestien suorittamisesta vastaavien teknisten tutkimuslaitosten sekä niiden hallinnollisten yksiköiden nimet ja osoitteet, jotka myöntävät hyväksynnät ja joille on toimitettava lomakkeet todistukseksi muissa maissa myönnetystä hyväksynnästä taikka hyväksynnän laajentamisesta, epäämisestä tai peruuttamisesta.

(1) Julkaistaan 27. marraskuuta 1997 tehdyn neuvoston päätöksen 97/836/EY 4 artiklan 5 kohdan mukaisesti (EYVL L 346, 17.12.1997, s. 78).

(2) Siten kuin ne on määritelty ajoneuvojen rakennetta koskevan konsolidoidun päätöslauselman (R.E.3) liitteessä 7 (asiakirja TRANS/WP.29/78//Rev. 1/Amend. 2).

(3) Tämä ei koske ajopiirturin nopeusnäyttöosaa, mikäli se on sellaisten tyyppihyväksyntävaatimusten mukainen, joissa ei sallita todellisen ja näytetyn nopeuden absoluuttisen eron olevan suurempi kuin jäljempänä 5.3 kohdassa olevista vaatimuksista seuraavat arvot.

(4) Saksa 1, Ranska 2, Italia 3, Alankomaat 4, Ruotsi 5, Belgia 6, Unkari 7, Tsekki 8, Espanja 9, Jugoslavia 10, Yhdistynyt kuningaskunta 11, Itävalta 12, Luxemburg 13, Sveitsi 14, 15 (antamatta), Norja 16, Suomi 17, Tanska 18, Romania 19, Puola 20, Portugali 21, Venäjän federaatio 22, Kreikka 23, Irlanti 24, Kroatia 25, Slovenia 26, Slovakia 27, Valko-Venäjä 28, Viro 29, 30 (antamatta), Bosnia ja Hertsegovina 31, Latvia 32, 33 (antamatta), Bulgaria 34, 35 (antamatta), Liettua 36, Turkki 37, 38 (antamatta), Azerbaidzan 39, entisen Jugoslavian tasavalta Makedonia 40, 41 (antamatta), Euroopan yhteisö (hyväksynnät myöntävät jäsenvaltiot käyttäen omia ECE-tunnuksiaan) 42, Japani 43, 44 (antamatta), Australia 45, Ukraina 46, Etelä-Afrikka 47 ja Uusi-Seelanti 48. Seuraavat numerot annetaan muille maille aikajärjestyksessä sitä mukaa kuin ne ratifioivat pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymistä sekä näiden vaatimusten mukaisesti annettujen hyväksymisien vastavuoroista tunnustamista koskevia ehtoja koskevan sopimuksen tai liittyvät siihen, ja Yhdistyneiden kansakuntien pääsihteeri ilmoittaa näin annetut numerot sopimuksen sopimuspuolille.

LIITE 1

>PIC FILE= "L_2004095FI.000602.TIF">

>PIC FILE= "L_2004095FI.000701.TIF">

LIITE 2

HYVÄKSYNTÄMERKKIEN SIJOITTELU

Malli A

(ks. tämän säännön 4.4 kohta)

>PIC FILE= "L_2004095FI.000802.TIF">

Yllä oleva ajoneuvoon kiinnitetty hyväksyntämerkki osoittaa, että kyseinen ajoneuvotyyppi on hyväksytty Alankomaissa (E 4) säännön N:o 39 nojalla. Hyväksyntänumero ilmaisee, että hyväksyntä on myönnetty säännön N:o 39 vaatimusten mukaisesti säännön ollessa alkuperäisessä muodossaan.

Malli B

(ks. tämän säännön 4.5 kohta)

>PIC FILE= "L_2004095FI.000803.TIF">

Yllä oleva ajoneuvoon kiinnitetty hyväksyntämerkki osoittaa, että kyseinen ajoneuvotyyppi on hyväksytty Alankomaissa (E 4) sääntöjen N:o 39 ja N:o 33(1) nojalla. Hyväksyntänumerot osoittavat, että ajankohtina, jolloin kyseiset hyväksynnät myönnettiin, säännöt N:o 39 ja N:o 33 olivat vielä alkuperäisessä muodossaan.

(1) Toinen numero on merkitty vain esimerkin vuoksi.

LIITE 3

NOPEUSMITTARIN TARKKUUDEN TESTAUS TUOTANNON VAATIMUSTENMUKAISUUDEN TOTEAMISEKSI

1. TESTIOLOSUHTEET

Testiolosuhteiden on oltava tämän säännön 5.2.1-5.2.6 kohtien mukaiset.

2. VAATIMUKSET

Tuotannon katsotaan olevan tämän säännön mukaista, kun nopeusmittarin näytössä näkyvän nopeuden (V1) ja todellisen nopeuden (V2) välillä todetaan seuraava riippuvuus:

Ajoneuvoluokille M ja N:

>VIITTAUS KAAVIOON>;

Ajoneuvoluokille L3, L4 ja L5:

>VIITTAUS KAAVIOON>;

Ajoneuvoluokille L1 ja L2:

>VIITTAUS KAAVIOON>.